Il-kumpanija tal-manifattura tal-karozzi, Toyota, ħabbret li l-produzzjoni tal-karozzi se tibqa' wieqfa f'uħud mill-fabbriki tagħha fil-Ġappun. Toyota spjegat li minħabba li mhumiex jirċievu biżżejjed parts ta' karozzi mill-fabbriki tal-manifattura, mhix se tkun tista' timmanifattura 14,000 vettura sal-aħħar ta' Diċembru. Il-kumpanija tal-karozzi żiedet li dan seħħ minħabba li kien hemm numru ta' ħaddiema li ma rrappurtawx għax-xogħol minħabba l-firxa tal-Covid-19 fil-Ġappun, u fl-Asja. L-aġenzija tal-aħbarijiet Ingliża BBC rrappurtat li skont email li Toyota bagħtet lilha, dan il-waqfien fil-produzzjoni seħħ ukoll minħabba miżuri aktar stretti mħabbra mill-Gvern Ġappuniż. Minkejja dawn il-problemi li l-kumpanija tal-karozzi qiegħda taffaċċja, Toyota żiedet tgħid li xorta waħda beħsiebha żżomm mal-mira ta' kemm tipproduċi karozzi sal-31 ta' Marzu. Il-kriżi li qiegħda taffaċċja l-kumpanija Toyota qiegħda taffettwa lill-ekonomija Ġappuniża wkoll. Skont il-Ministeru tal-Finanzi tal-pajjiż, in-numru ta' karozza esportati lejn iċ-Ċina u l-Istati Uniti naqas bi kważi nofs.